Home > Publications > Public Information > F > Kwelvrae oor MIV en Vigs &gt Is Berading Nodig Voordat Mens 'n Vigstoets Ondergaan?
Is Berading Nodig Voordat Mens 'n Vigstoets Ondergaan?
Vraag: Ek wil 'n vigstoets laat doen maar ek hoor ek sal berading moet kry voordat ek getoets kan word. Is dit nodig?
Antwoord: Die wet laat nie toe dat 'n MIV-toets gedoen word as jy nie vooraf ten volle ingelig is nie. Die doel met die berading is om jou genoeg inligting te gee sodat jy kan besluit of jy gereed is vir die toets en die moontlike gevolge daarvan. Dit stel jou in staat om wat bekend staan as "ingeligte toestemming" te gee.
Voor-toets berading is ook nodig om die tydsberekening van die toets reg te kry sodat seker gemaak kan word dat jy 'n betroubare uitslag kry.
As 'n toets te gou na risiko-gedrag gedoen word, kan die toets dalk nie 'n akkurate uitslag gee nie. As jy byvoorbeeld binne die vorige 13 weke onbeskermde seks gehad het en dalk op een van die geleenthede besmet is, sal dit te gou wees om 'n toets te doen wat kan aandui of jy die virus onder lede het. Dit staan as die "Venstertydperk" bekend.
Die doel met die toets is om vas te stel of daar "teenliggaampies" teen MIV in die bloed is. As die liggaam selle vervaardig het (wat as teenliggaampies bekend staan) om die virus te bestry, wys dit dat die virus die liggaam binnegedring het. Dit neem egter tot 13 weke van die datum van besmetting voordat die teenliggaampies opgespoor kan word. Dit is dus nodig om te wag dat dié tydperk verbygaan om seker te maak dat die toetsuitslag betroubaar is.
Vir jou om te kan vasstel of jy in gevaar is, moet jy eers weet van die verskillende maniere waarop jy besmet kan raak en wat die betrokke grade van gevaar is. Sommige mense dink byvoorbeeld dat 'n 'droë' soen gevaarlik is, terwyl dit nie is nie. Deur te verduidelik wat gevaarlike gedrag is en wat nie, stel ons jou in staat om te beoordeel wanneer jy laas die gevaar geloop het en wat jou totale graad van gevaar is. In sommige gevalle word vasgestel dat 'n toets waarskynlik nie nodig is nie. In ander gevalle behoort 'n toets uitgestel te word, as jy byvoorbeeld in die Venstertydperk is.
Berading behels dat jy oor seksualiteit en jou seksuele gedrag moet praat, maar beraders laat dit gewoonlik aan jou oor om te besluit wat jy oor jouself bekend wil maak. Hou in gedagte dat die doel is om jou 'n resultaat te gee waarop jy kan staatmaak. Ons gebruik ook die beradingsessie om inligting oor doeltreffende voorkomingsmaatreëls te gee. Die toetse self is baie betroubaar. Maar dit is noodsaaklik dat dit op die regte tyd gedoen word, en baie hang dus af van of die inligting wat jy verskaf oor die tydsberekening en aard van jou risikogedrag akkuraat is. As jy inligting weerhou kan dit net die betroubaarheid van die toets ondermyn.
As jy nie in die Venstertydperk is nie en jou toets is "Negatief", is die uitslag betroubaar en is jy NIE met MIV besmet nie. As jou toets egter wys dat jy met MIV besmet is, sal 'n tweede, of bevestigende, toets gedoen word om enige moontlike fout uit te skakel, hoewel ons ondervinding tot dusver wys dat die tweede toets sonder uitsondering die eerste toets se uitslag bevestig. As jou MIV-toets positief is, beteken dit nie noodwendig dat jy vigs het nie, maar dit beteken wel dat jy ander mense kan besmet. 'n Positiewe uitslag sal natuurlik baie kwessies na vore bring. By die ATICC-diens kan ons tot ses na-toetssessies verskaf om mense wie se toetse positief is en hulle maats te steun. Dié sessies word behartig deur geregistreerde sielkundiges met aansienlike ondervinding op die gebied. Dit is gratis en alle berading is streng vertroulik.